Αθήνα: 22.12.2017

 Αρ. Πρωτ.: 1806

**ΔΕΛΤΙΟ ΤΥΠΟΥ Ε.Σ.Α.μεΑ.: Επείγουσα επιστολή για την εφαρμογή ενός σύγχρονου Εθνικού Συστήματος Αποκατάστασης**

Επείγουσα επιστολή στον υπουργό Υγείας έστειλε η ΕΣΑμεΑ, αναφορικά με την εφαρμογή ενός σύγχρονου Εθνικού Συστήματος Αποκατάστασης με τη σύσταση επιτελικής Διεύθυνσης Αποκατάστασης στο Υπουργείο Υγείας, στελεχωμένης με εξειδικευμένο προσωπικό σε θέματα αποκατάστασης.

Η αποκατάσταση είναι ο θεμέλιος λίθος για την αύξηση της λειτουργικότητας των ατόμων με αναπηρία και το βασικό κλειδί για την ένταξή τους στους τομείς της οικονομικής και κοινωνικής ζωής.

Δυστυχώς, τα προβλήματα που κατέδειξε σχετική μελέτη του ΚΕΣΥ για τα θέματα αποκατάστασης των ατόμων με αναπηρία το έτος 2000 παραμένουν, χωρίς να έχει σημειωθεί καμία πρόοδος μέχρι σήμερα.

Οι μνημονιακές πολιτικές λιτότητας που εφαρμόστηκαν και σε αυτό τον τομέα, έφεραν σε δυσμενέστερη θέση το μοναδικό Εθνικό Κέντρο Αποκατάστασης (ΕΚΑ) της χώρας, το οποίο παρουσιάζει σημαντικά προβλήματα στη λειτουργία του. Παράλληλα, τα άτομα με αναπηρία που διαβιούν στην Περιφέρεια αντιμετωπίζουν σημαντικές ελλείψεις στον τομέα της παροχής υπηρεσιών δημόσιων κέντρων αποκατάστασης. Το κόστος των νοσηλίων στα ιδιωτικά Κέντρα όπως γνωρίζετε, είναι τριπλάσιο από ένα δημόσιο Κέντρο Αποκατάστασης, επιβαρύνοντας υπέρμετρα τα ασφαλιστικά ταμεία της χώρας και τους ασφαλισμένους.

Υπό αυτές τις συνθήκες, η Ε.Σ.Α.μεΑ. κρίνει απαραίτητο και προτείνει τον σχεδιασμό και την εφαρμογή ενός Εθνικού Προγράμματος για την αναβάθμιση του κρίσιμου τομέα της Αποκατάστασης και την ίδρυση ενός Δικτύου Μονάδων Αποκατάστασης για την κάλυψη των αναγκών όλης τη χώρας, με σαφείς στόχους υλοποιήσιμους σε συγκεκριμένα χρονοδιαγράμματα.

Αξίζει να τονιστεί ότι η έλλειψη των μέτρων και των πολιτικών στον τομέα της Αποκατάστασης έρχεται σε ευθεία αντίθεση με το άρθρο 26 «Αποκατάσταση και Επαναποκατάσταση» όπως και με το σύνολο των άρθρων της Σύμβασης των Ηνωμένων Εθνών για τα δικαιώματα των ατόμων με αναπηρία που υπεγράφη από τη χώρα μας και κυρώθηκε με την ψήφιση του ν. 4074/2012.

[**Όλες οι προτάσεις αναλυτικά στην επιστολή.**](http://www.esaea.gr/our-actions/yyka/3679-ypomnimaxediasmo-kai-tin-efarmogi-enos-sygxronoy-ethnikoy-systimatos-apokatastasis)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***